Куэдрэ дигу илъынущ
Къэбэрдей-Балъкъэрым щыпсэу цIыху куэд игъэнэщхъеящ иджыблагъэ къэIуа хъыбар гуауэм. Дунейм ехыжащ адыгэ щIэныгъэ лэжьакIуэ цIэрыIуэ, Управленэмрэ экономикэмкIэ Санкт-Петербург академием и профессор, Технологиемрэ дизайнымкIэ Санкт-Петербург къэрал университетым менеджментымкIэ и кафедрэм и доцент, бзылъхугъэ щыпкъэ ХьэщIэлI (Теувэжыкъуэ) Еленэ Мухьэмэд и пхъур.
Егъэджэныгъэ-гъэсэныгъэ, щIэныгъэ-къэхутэныгъэ лэжьыгъэм илъэс 30-м щIигъукIэ и гуащIэ ирихьэлIащ ХьэщIэлIым. 1973 гъэм Еленэ ехъулIэныгъэ иIэу къиухащ Ленинград (иджы Санкт-Петербург) Кировым и цIэр зэрихьэу текстиль, промышленность псынщIэмкIэ дэт институтыр (ЛИТЛП). ЗэфIэкI лъагэ бгъэдэлъу зыкъэзыгъэлъэгъуа Еленэ ЛИТЛП-м къагъэнэжащ икIи абы и аспирантурэм и щIэныгъэм щыхигъэхъуащ. 1977 гъэм абы ехъулIэныгъэ иIэу пхигъэкIащ и щIэныгъэ-къэхутэныгъэ лэжьыгъэр икIи техникэ щIэныгъэхэм я кандидат хъуащ. Абы и къалэмыпэм къыпыкIащ щIэныгъэ-къэхутэныгъэ лэжьыгъэ куэд, студентхэр егъэджэным къыщагъэсэбэп методикэ пособие мымащIэ. Псори зэгъусэу къапщтэмэ, ахэр 90-м нос. И псэ хьэлэл лэжьыгъэм папщIэ ХьэщIэлI Еленэ мызэ-мытIэу ягъэпэжащ УФ-м Егъэджэныгъэмрэ щIэныгъэмкIэ и министерствэм къыбгъэдэкI щIыхь, фIыщIэ тхылъхэмкIэ. Ауэ абы и дежкIэ псом нэхърэ нэхъ лъапIэр щIэныгъэм и лъагъуэм тришэ и студентхэр гуапэу къызэрыхущытырт. Ди щIыналъэм икIыу Санкт-Петербург еджакIуэ кIуэ щIалэгъуалэм сыт щыгъуи сэбэп зэрахуэхъуным, чэнджэщ щхьэпэхэр зэраритыным хущIэкъурт адыгэпсэ къабзэ зыIут бзылъхугъэр. Апхуэдэ IуэхуфIу ищIа псори псапэу Тхьэм къритыж.
Еленэ унагъуэ дахи иухуат. Абы лъэпкъым къыхуигъэнащ анэм и дуней тетыкIэ дахэр зи щапхъэ, гъуэгугъэлъагъуэ бын гъуэзэджэхэр.
ХьэщIэлI Еленэ Мухьэмэд и пхъум и фэеплъ нэхур щахъумэнущ абы и унагъуэм, куэдрэ ящыгъупщэнукъым къыдэлэжьахэм, иригъэджахэм, зыцIыхуу щыта псоми.
И ныбжьэгъухэр,
и лэжьэгъухэр.
